ג'ורג' דייוויס (עורך)

ג'ורג' דייוויס (4 בפברואר 1906 – 25 בנובמבר 1957) היה עורך סיפורת וסופר אמריקאי.

== ראשית חייו ==
ג'ורג' דייוויס נולד ב־4 בפברואר 1906 בשיקגו, הצעיר מבין חמישה בנים (הייתה אחות בכורה, שמתה מדיפתריה לפני שנולד) להורים שעברו לשם מקנדה כדי שאביו יוכל לעבוד כרוקח אצל קרוב משפחה. בזמן שעבד בבית המרקחת בלילות, למד לבית ספר לרפואה בימים, וסיים את לימודיו באוניברסיטת אילינוי בשיקגו ב־1909.

בשנת 1910, קנה האב מרפאה מרופא כפרי פורש בקלינטון, מישיגן, והעביר את משפחתו לשם. ג'ורג' היה קורא רעבתני, ומוריו זיהו אצלו כישרון כתיבה בשלב מוקדם. מורה שלח את שירו הראשון לפרסום בעיתון כשהיה בכיתה ד'.

ב־1919 חזר הארולד, אחיו הבכור של ג'ורג', משירות במלחמת העולם הראשונה, ועמו אשה צרפתייה שנשא שם. ג'ורג' למד צרפתית מגיסתו, וכשסיים את לימודי בתיכון, בשנת 1923, שלט בצרפתית ודיבר בה ללא מבטא זר.

הוא נרשם למכללה המקומית, שהפכה לימים לאוניברסיטת המדינה של ויין, אך נשר עד מהרה ועקר לשיקגו, ועבד שם כשנתיים במשרות שונות. בדצמבר 1926 ביקש דייוויס מאביו רשות, וכסף, לנסוע לפריז ולהצטרף לקהילה ההולכת וגדלה שם של סופרים ואמנים אמריקאים.

== קריירה ספרותית ==
הרומן היחיד שלו, The Opening of a Door, ראה אור ב־1931. לדברי החוקרת שריל טיפינז, דייוויס "התכוון לחשוף באמצעותו את הצביעות והטרגדיה של חיי המעמד הבינוני במערב התיכון [של ארצות הברית]."<ref name=":0"></ref> המבקר קליפטון פאדימן כתב כי "החלקוּת של הפרוזה, אחדות הטון... כולם מעידים על בעל מלאכה מיומן. זה אחד הרומנים הראשונים הכי לא ראשונים שקראתי אי פעם. קשה להאמין שזו עבודה של אדם צעיר כל כך".<ref name=":0" /> דייוויס היה בן עשרים וארבע כשהרומן ראה אור בהוצאת האחים הארפר, והוא הפך לאחד מחביבי הביקורת בין הרומנים שיצאו בשנת 1931.

בין השנים 1936 ו־1941 שימש דייוויס עורך הסיפורת בכתב העת "הרפרס בזאר". בשנת 1941 פוטר מהארפר'ס, והחל לכהן כעורך בכתב העת מדמואזל במשך שמונה שנים. דייוויס, שהיה הומוסקסואל, <ref>Rowley, Hazel. Richard Wright: the Life and Times. p. 269. Macmillan, 2001.</ref> מוחצן וראוותני,<ref>Murdoch, James. Peggy Glanville-Hicks: a Transposed Life. p. 39. Pendragon Press, 2002</ref> חידש בהכנסת ספרות יפה לתמהיל התוכן בעיתוני הנשים, שלא כלל אותה עד אז. הוא היה פטרון מוקדם לסופרים מגוונים כגון טרומן קפוטה, ריי ברדבורי, ג'יין בולס ורוברט לאורי.

באוקטובר 1940 ייסד דייוויס, עם כמה חברים, ובהם ג'יפסי רוז לי, קומונת אמנים בשכונת ברוקלין הייטס בניו יורק. אנאיס נין העניקה לקומונה את השם "בית פברואר", משום שיחסית הרבה מחבריה נולדו בפברואר. הבית הפך למוקד פעילויות תרבות בניו יורק. דמויות כמו בנג'מין בריטן, ויסטן יו אודן וקארסון מקאלרס התארחו בבית למשך ימים רצופים. שריל טיפינז פרסמה מחקר על הקומונה ב־2005, בשם February House.

בשנת 1951 נישא דייוויס לזמרת והשחקנית לוטה לניה.<ref></ref> בשנת 1957 מת מהתקף לב בברלין,<ref>The Kurt Weill Foundation for Music, [https://archive.today/20120911155823/http://www.kwf.org/kwf/detailed-chronology-1950-1959 Lotte Lenya: A Detailed Chronology]. Accessed 2009-07-27.</ref> שם עזר לאשתו בהקלטות.

טרומן קפוטה חיבר סאטירה ספרותית על ג'ורג' דייוויס בדמות "Boaty" ביצירתו הבלתי גמורה "Answered Prayers".<ref></ref>

== לקריאה נוספת ==
* Clarke, Gerald. Capote: A Biography. Carroll & Graf, 2005.
* Tippins, Sherill. February House: The Story of W. H. Auden, Carson McCullers, Jane and Paul Bowles, Benjamin Britten, and Gypsy Rose Lee, Under One Roof In Wartime America. Houghton Mifflin, 2005.

== הערות שוליים ==

קטגוריה:עורכים ספרותיים
קטגוריה:עורכים אמריקאים
קטגוריה:סופרים להט"בים אמריקאים
קטגוריה:אמריקאים שנולדו ב-1906
קטגוריה:אמריקאים שנפטרו ב-1957